पाएं अपने शहर की ताज़ा ख़बरें और फ्री ई-पेपरडाउनलोड करें
अम्बाला. प्रदेश के सरकारी अस्पतालों को दवाइयों की खरीद के लिए अब सिविल सर्जन पर निर्भर नहीं रहना पड़ेगा बल्कि जरूरत के मुताबिक दवाइयां अस्पताल में 24 घंटे उपलब्ध रहेंगी। इसके लिए नेशनल रूरल हेल्थ मिशन (एनआरएचएम) जुलाई तक प्रदेश में सात मेडिसिन वेयर हाऊस चालू करने के प्रोजेक्ट पर काम कर रहा है। तमिलनाडु व राजस्थान की तर्ज पर शुरू किया जा रहा प्रोजेक्ट पूरी तरह से सेंट्रलाइज्ड होगा। सभी दवाइयां टेस्टिंग के बाद ही मरीजों तक पहुंचेंगी।
प्रदेश में अम्बाला, करनाल, कैथल, रोहतक, हिसार, गुड़गांव व भिवानी में शुरू किए जा रहे मेडिसिन वेयर हाऊस में से अम्बाला व करनाल फिलहाल किराए के भवन में चलेंगे। बाकी पांच स्वास्थ्य विभाग के अपने भवनों में ही चलाए जाएंगे। अम्बाला से यमुनानगर व पंचकूला को जोड़ा गया है। इसी प्रकार प्रदेश के सभी जिले इन वेयर हाउस से जुड़े रहेंगे। सभी वेयर हाऊस पर काम शुरू हो चुका है।
मरीजों तक पहुंचेंगी टेस्ट की गई दवाएं
मरीजों को दी जाने वाली दवाओं को रेंडम टेस्ट प्रक्रिया से गुजारना लाजिमी है लेकिन वर्तमान प्रक्रिया में खामियां हैं। सभी जिलों में सिविल सर्जन जरूरत मुताबिक दवाइयां तो खरीदते हैं लेकिन दवाइयों की टेस्ट की रिपोर्ट आने तक दवाइयां मरीजों में बंट चुकी होती हैं। जिला स्तर पर टेस्टिंग भी नहीं हो पाती है। मेडिसिन वेयर हाऊस दवाइयां एडवांस में रहने से मरीजों तक टेस्टिंग के बाद ही दवाएं पहुंचेंगी। एनआरएचएम से लोकल कंपनियों की बजाए नामी कंपनियों से दवाइयां उपलब्ध होंगी।
ऑनलाइन सेंट्रलाइज्ड सिस्टम का फायदा : एनआरएचएम के तहत उपलब्ध कराई जाने वाली इंडोर, ओपीडी व सर्जरी की जरूरी दवाइयों की एक पूरी सूची है। जो प्रत्येक तीन माह बाद अपडेट की जाती है। ऑन लाइन व सेंट्रलाइज्ड सिस्टम से जरूरी दवाएं साथ की साथ अपडेट होती रहेंगी। स्टॉक का पता भी चलता रहेगा। मेडिकल फेसिलिटी सेंटर से सीधा जुड़ने से डॉक्टरों का समय भी बर्बाद नहीं होगा।
पांच लोगों का स्टाफ रहेगा मौजूद
मेडिसिन वेयर हाऊस पर पांच लोगों का स्टाफ रहेगा। इनमें दो फार्मासिस्ट। एक रेगूलर व एक कांट्रेक्ट पर। इसके साथ ही एक डॉक्टर व दो चतुर्थ श्रेणी कर्मी व 24 घंटे सिक्योरिटी भी उपलब्ध रहेगी। प्रत्येक वेयर हाऊस के अंतर्गत 75 से 80 मेडिकल फेसिलिटी जुड़ी रहेंगी। वेयर हाऊस सरकारी अस्पतालों से ऑन लाइन जुड़ा रहेगा। जिन दवाइयों की जरूरत होगी वह प्रत्येक मेडिकल फेसिलिटी पर डोर डिलिवरी के तहत पहुंच जाएगी।
जुलाई तक मेडिसिन वेयर हाऊस चालू हो जाएंगे। इनसे दवाइयां रेंडम टेस्टिंग के बाद मरीजों तक पहुंचेंगी। दवाइयों का एक सेंट्रलाइज्ड सिस्टम डेवलप होगा। सभी 21 जिलों में जरूरत के मुताबिक डोर डिलिवरी रहेगी।
राकेश गुप्ता, एमडी एनआरएचएम।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn